Դու չես հավատում բոլոր տեսակ փրկություններին, որովհետև չարարված պտուղը հեռացվել է քեզնից ու նետվել դատարկ դույլի մեջ: Ես գլխից եմ ընդունել քո շարունակելիության ծնունդը ու խաղացել եմ սարթ մազերի հետ, երբ մոտոցիկլետ նստած կնոջ չադրան ծածանվում էր օդում` կանխելով ագռավների թռիչքը: Նա խեթ-խեթ է նայում մարդկանց, փախչում ու կրկին մղվում դեպի մարդը, մանգուստ տղայի նման միտվում է հրաշքը` լճափին անձայն մոտենալով ավազի մեջ խրված ճոճաթոռիս` թարմ ձկնապուր մատուցելու: Նա մանրապճեղ կենդանու նման, փափուկ ավազին թույլ հետագիծ թողնելով, ոլորապտույտ սանդուղքով բարձրանում է հազարերանգ խճիկներով զարդարված մինարեթը, ամեն աստիճանին ետ շրջվելով, որ հետևեմ իրեն մինչև գագաթը` ամենաբարձր կետից դիտելու փոքրիկ ծովը և հեռվում ծվարած կղզին, որ կիրակնօրյա զանգերի ղողանջների ներքո դեպի իրեն է կանչում լաստանավով թիավարող բնիկներին, որոնք առասպելներ են հյուսել կղզու ու սիրո մասին: